‘Brian Molefe gee nie gehoor aan hofbevel’Brian Molefe Foto: ANA Die vakbond Solidariteit het Vrydag aangekondig dat hy in die proses is om stappe van afdwinging teen Brian Molefe in te stel. Volgens Anton van der Bijl, hoof van arbeidsregsdienste by Solidariteit, het Molefe, die voormalige hoof van Eskom, nie gehoor gegee aan die eise wat vroeër vandeesweek deur die vakbond aan hom gestel is nie. In ŉ skrywe aan Molefe se prokureurs het Solidariteit Molefe versoek om die bevel van die hooggeregshof te gehoorsaam en die fondse wat hy onregmatig verkry het voor 11:00 op Vrydag 20 April terug te betaal. “Die skrywe het op dowe ore geval. Ons het nog geen voldoening aan ons versoek van Molefe óf sy regspan ontvang sedert ons skrywe op 18 April nie. Molefe se uurglas om die geld terug te betaal het nou finaal uitgeloop en dus is dit onafwendbaar dat Molefe nou die pensioengeld wat hy onregmatig ontvang het terugbetaal,” het Van der Bijl gesê. “Molefe se sloertaktiek om die terugbetaling van die geld uit te stel het duidelik gefaal siende dat die hof sy aansoek om verlof tot appèl met koste van die hand gewys het. Die vakbond sal nou indringend deur dié stappe van afdwinging eis dat hy die geld, wat uit belastingbetalers se sakke kom, dadelik moet terugbetaal.” Maroela Media het vroeër berig Molefe het op 31 Januarie sy aansoek om verlof tot appèl ingedien ten einde ŉ hofbevinding teen hom te laat omkeer. Die bevinding was dat hy die geld wat hy reeds deur ŉ onregmatige pensioenuitbetaling van die kragvoorsiener ontvang het, moet terugbetaal. Dié hofuitspraak wat op 25 Januarie gelewer is, het beslis dat sy heraanstelling en pensioenuitbetaling van sowat R11 miljoen onregmatig was. Die hooggeregshof in Pretoria het beslis Molefe is nie geregtig op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30,1 miljoen-pensioenuitbetaling wat aan hom toegeken is.